b'\n_START_ARTICLE_\n\xc5\xa0tudentska organizacija Univerze v Ljubljani\n_START_SECTION_\nZgodovina\n_START_PARAGRAPH_\n\xc5\xa0tudentska organizacija v Ljubljani velja za za\xc4\x8detnico \xc5\xa1tudentskega organiziranja na Slovenskem. Njeni za\xc4\x8detki segajo \xc5\xbee v leto 1945, in sicer je \xc5\xa1lo za ustanovitev Zveze socialisti\xc4\x8dne mladine Slovenije (ZSMS), s strani Komunisti\xc4\x8dne partije v SFRJ. Znotraj Zveze je tako delovala prav posebna organizacijska enota za \xc5\xa1tudente, imenovana Univerzitetna konferenca s svojim sede\xc5\xbeem na Kersnikovi 4.  _NEWLINE_\xc5\xa0OU v Ljubljani, kot ga poznamo danes, je bil ustanovljen leta 1990 z Aktom o ustanovitvi \xc5\xa0tudentske organizacije Univerze v Ljubljani in je vpisan v Register organizacijskih oblik \xc5\xa0tudentske organizacije Slovenije. Temeljna akta, ki urejata delovanje \xc5\xa0OU v Ljubljani kot sui generis, sta Zakon o skupnosti \xc5\xa1tudentov in \xc5\xa0tudentska ustava. 15. maja 1990 so \xc5\xa1tudentski poslanci na prvi seji \xc5\xa0tudentskega parlamenta sprejeli Akt o ustanovitvi \xc5\xa0OU v Ljubljani, 27. novembra 1990 pa je bila sprejeta prva \xc5\xa0tudentska ustava, s katero sta bili dolo\xc4\x8deni organiziranost in delovanje \xc5\xa0OU v Ljubljani.  20. junija 1994 je Dr\xc5\xbeavni zbor Republike Slovenije sprejel Zakon o skupnosti \xc5\xa1tudentov (Uradni list RS, \xc5\xa1t. 38/94), s katerim se ureja polo\xc5\xbeaj, delovanje in dejavnost samoupravne skupnosti \xc5\xa1tudentov Slovenije. Temeljni akt samoupravne skupnosti \xc5\xa1tudentov Slovenije, \xc5\xa0tudentska ustava, je bil sprejet leta 1997 (Uradni list RS, \xc5\xa1t. 67/97) in na novo sprejet leta 2002, nazadnje popravljen pa leta 2015.\n_START_SECTION_\n\xc5\xa0tudentski zbor \xc5\xa0OU v Ljubljani\n_START_PARAGRAPH_\n\xc5\xa0tudentski zbor (\xc5\xa0Z) \xc5\xa0OU v Ljubljani je najvi\xc5\xa1je predstavni\xc5\xa1ko telo \xc5\xa0tudentske organizacije Univerze v Ljubljani. Sestavlja ga 43 \xc5\xa1tudentskih poslancev, predstavnikov 29 vi\xc5\xa1je\xc5\xa1olskih in visoko\xc5\xa1olskih zavodov, ki sodijo pod okrilje \xc5\xa0OU v Ljubljani in so za mandatno obdobje dveh let izvoljeni na \xc5\xa1tudentskih volitvah. _NEWLINE_\xc5\xa0Z \xc5\xa0OU v Ljubljani med \xc5\xa1tudijskim letom obi\xc4\x8dajno zaseda do \xc5\xa1tirikrat na mesec, njegovo delovanje pa urejajo Statut \xc5\xa0OU v Ljubljani, Poslovnik \xc5\xa0Z \xc5\xa0OU v Ljubljani in Pravilnik o delovnih telesih \xc5\xa0Z \xc5\xa0OU v Ljubljani._NEWLINE_\xc5\xa0Z \xc5\xa0OU v Ljubljani vodi predsednik, pri tem pa mu pomagajo tajnik in ostali \xc4\x8dlani administracije \xc5\xa0tudentskega zbora. \xc5\xa0tudentski poslanci delujejo v \xc5\xa1estih delovnih telesih (DT), katerih ustanovitelj je \xc5\xa0OU v Ljubljani:_NEWLINE_- \xc2\xa0 \xc2\xa0 \xc2\xa0 \xc2\xa0 DT za \xc5\xa1tudijsko problematiko in mednarodno sodelovanje, _NEWLINE_- \xc2\xa0 \xc2\xa0 \xc2\xa0 \xc2\xa0 DT za socialo in zdravstvo, _NEWLINE_- \xc2\xa0 \xc2\xa0 \xc2\xa0 \xc2\xa0 DT za ob\xc5\xa1tudijske dejavnosti, druge stalne dejavnosti \xc5\xa0OU v Ljubljani in resor \xc5\xa0OVZ, _NEWLINE_- \xc2\xa0 \xc2\xa0 \xc2\xa0 \xc2\xa0 DT za pripravo aktov, _NEWLINE_- \xc2\xa0 \xc2\xa0 \xc2\xa0 \xc2\xa0 DT za podro\xc4\x8dje \xc5\xa0OS in dru\xc5\xbebeno-aktualne problematike v RS, _NEWLINE_- \xc2\xa0 \xc2\xa0 \xc2\xa0 \xc2\xa0 DT za spremljanje dela zavodov \xc5\xa0OU v Ljubljani in drugih pravnih oseb._NEWLINE_Prav tako lahko v okviru \xc5\xa0Z \xc5\xa0OU v Ljubljani poslanci oblikujejo poslanske klube. \xc5\xa0Z \xc5\xa0OU v Ljubljani je tudi sestavni del Skup\xc5\xa1\xc4\x8dine \xc5\xa0tudentske organizacije Slovenije.\n_START_SECTION_\nDirektor\n_START_PARAGRAPH_\nTrenutni direktor \xc5\xa0OU v Ljubljani je Andrej Klasinc. Svoj mandat je nastopil 28. februarja 2013. _NEWLINE_V skladu z 10. \xc4\x8dlenom Pravilnika o slu\xc5\xbebah \xc5\xa0OU v Ljubljani direktor \xc5\xa0OU v Ljubljani zastopa \xc5\xa0OU v Ljubljani v pravnem prometu, skrbi za zakonitost poslovanja organizacije in zagotavljanje finan\xc4\x8dnih sredstev za delovanje organov \xc5\xa0OU v Ljubljani, organizira delo strokovnih slu\xc5\xbeb ter predpisuje pristojnosti in odgovornosti zaposlenih pri materialno-finan\xc4\x8dnem poslovanju. Svojo funkcijo opravlja profesionalno. \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0\n_START_SECTION_\n- Razsodi\xc5\xa1\xc4\x8de\n_START_PARAGRAPH_\nRazsodi\xc5\xa1\xc4\x8de \xc5\xa0OU v Ljubljani je dvostopenjski nadzorni organ \xc5\xa0tudentske organizacije UL. Polo\xc5\xbeaj Razsodi\xc5\xa1\xc4\x8da opredeljuje Statut \xc5\xa0OU v Ljubljani, ki predstavlja pravno podlago za njegovo delovanje. Razsodi\xc5\xa1\xc4\x8de skladno s svojimi pristojnostmi zagotavlja objektivno in neodvisno presojo delovanja vseh \xc4\x8dlanic in \xc4\x8dlanov organov in organizacij \xc5\xa0OU v Ljubljani ter izreka sankcije kr\xc5\xa1iteljem aktov \xc5\xa0OU v Ljubljani. Sestavlja ga devet \xc4\x8dlanic oziroma \xc4\x8dlanov, ki jih na predlog mentorja Razsodi\xc5\xa1\xc4\x8da z dvotretjinsko ve\xc4\x8dino vseh poslank in poslancev izvoli \xc5\xa0tudentski zbor \xc5\xa0OU v Ljubljani.\n_START_SECTION_\n- To\xc5\xbeilstvo\n_START_PARAGRAPH_\nTo\xc5\xbeilstvo \xc5\xa0OU je nadzorni organ \xc5\xa0OU v Ljubljani. Nadzorno funkcijo opravljajo to\xc5\xbeilci in glavni to\xc5\xbeilec. \xc5\xa0tevilo to\xc5\xbeilcev odra\xc5\xbea \xc5\xa1tevilo poslanskih klubov, v imenovanje predsedniku \xc5\xa0Z pa jih predlaga vsaka izmed teh poslanskih skupin, ki lahko predlaga enega kandidata v imenovanje ali v njegovo razre\xc5\xa1itev. To\xc5\xbeilstvo vodi glavni to\xc5\xbeilec, ki usklajuje delo, predstavlja To\xc5\xbeilstvo navzven in zagotavlja strokovnost delovanja. Glavnega to\xc5\xbeilca z ve\xc4\x8dino vseh navzo\xc4\x8dih poslancev imenuje \xc5\xa0tudentski zbor izmed kandidatov, ki jih izbere mentor Razsodi\xc5\xa1\xc4\x8da \xc5\xa0OU v Ljubljani.\n_START_SECTION_\n- Volilna komisija\n_START_PARAGRAPH_\nVolilna komisija je izvr\xc5\xa1ilni organ \xc5\xa0OU v Ljubljani, ki skrbi predvsem za tehni\xc4\x8dno izvedbo volitev ter za dosledno izvajanje aktov s podro\xc4\x8dja \xc5\xa1tudentskih volitev in volilnih kampanj. Sestavljajo jo predsednik in \xc5\xa1est \xc4\x8dlanov. Ker mandat \xc4\x8dlanov upravnih odborov \xc5\xa1tudentskih organizacij visoko\xc5\xa1olskih zavodov (UO \xc5\xa0OVZ) oz. posledi\xc4\x8dno poslancev \xc5\xa1tudentskega zbora traja dve leti, je glavna naloga volilne komisije organizacija volitev v upravne odbore posameznih \xc5\xa0OVZ-jev. V \xc4\x8dasu, ko ni volitev, pa volilna komisija tvorno sodeluje z delovnim telesom \xc5\xa0Z \xc5\xa0OU v Ljubljani pri pripravi aktov s podro\xc4\x8dja izvedbe volitev ter s podro\xc4\x8dja volilnih kampanj. Volilna komisija prav tako pomaga predsedniku \xc5\xa0OU v Ljubljani pri izvedbi morebitnih tajnih volitev na kateri izmed sej \xc5\xa0Z \xc5\xa0OU v Ljubljani.\n_START_SECTION_\nStrokovne slu\xc5\xbebe\n_START_PARAGRAPH_\nPod vodstvom direktorja \xc5\xa0OU v Ljubljani delujejo strokovne slu\xc5\xbebe \xc5\xa0OU v Ljubljani, ki skrbijo za izvajanje strokovnih nalog in zagotavljajo podporo delovanju \xc5\xa0tudentskega zbora ter predsedstvu \xc5\xa0OU v Ljubljani. Direktor \xc5\xa0OU v Ljubljani sicer zastopa organizacijo v pravnem prometu in med drugim skrbi za zakonitost poslovanja in zagotavljanje finan\xc4\x8dnih sredstev za delovanje organov ter organizira delo slu\xc5\xbeb, predpisuje pristojnosti in odgovornosti zaposlenih pri materialno-finan\xc4\x8dnem poslovanju._NEWLINE_\xc5\xa0OU v Ljubljani finan\xc4\x8dno in s svojo infrastrukturo podpira delovanje \xc5\xa1tevilnih mednarodnih \xc5\xa1tudentskih organizacij, ki organizirajo \xc5\xa1tudijske prakse za slovenske \xc5\xa1tudente v tujini in mobilnost \xc5\xa1tudentov. Pod njegovim okriljem deluje \xc5\xa1e cela vrsta drugih organizacij in \xc5\xa1tudentskih dru\xc5\xa1tev ter drugih akterjev civilne dru\xc5\xbebe. Organizacija je \xc5\xa1e posebej dejavna na podro\xc4\x8dju socialne politike.\n_START_SECTION_\n- \xc5\xa0tudentski kampus\n_START_PARAGRAPH_\n\xc5\xa0tudentski kampus je glavno sti\xc4\x8di\xc5\xa1\xc4\x8de \xc5\xa1tudentskih idej, aktivnosti in podpornih storitev, ki jih vsak \xc5\xa1tudent potrebuje v \xc4\x8dasu svojega \xc5\xa1tudija. Namen kampusa je \xc5\xa1tudentom omogo\xc4\x8diti platformo, kjer lahko razvijajo svoje potenciale, skupaj ustvarjajo, se \xc5\xa1portno in umetni\xc5\xa1ko udejstvujejo, razvijajo svoje projektne ali podjetni\xc5\xa1ke ideje ter imajo pri tem ustrezno strokovno in infrastrukturno podporo. Kampus vsebuje tudi socialno dimenzijo, s katero \xc5\xbeelimo s pomo\xc4\x8djo subvencioniranih storitev in dejavnosti \xc5\xa1tudentom olaj\xc5\xa1ati njihove finan\xc4\x8dne te\xc5\xbeave.\n_START_SECTION_\n- Kersnikova\n_START_PARAGRAPH_\nZavod Kersnikova je kulturna ustanova, ki zdru\xc5\xbeuje umetni\xc5\xa1ko in ra\xc4\x8dunalni\xc5\xa1ko produkcijo, ter platforma za predstavitev slovenske in mednarodne neodvisne kulturne produkcije. Pod okriljem tega zavoda delujejo priljubljeni Klub K4, Galerija Kapelica, hekerspejs Rampa in Inspirativni laboratorij BioTehna. _NEWLINE_Kersnikova ustvarja dragocene preko-disciplinarne interakcije med posamezniki in institucijami, ki sodelujo\xc4\x8de inspirirajo k preseganju obi\xc4\x8dajnih umetni\xc5\xa1kih, znanstvenih in tehnolo\xc5\xa1kih re\xc5\xa1itev. S svojimi drznimi vsebinami je Kersnikova prepoznana tisto sredi\xc5\xa1\xc4\x8de sodobnega in urbanega kulturno umetni\xc5\xa1kega dogajanja.\n_START_SECTION_\n- Radio \xc5\xa0tudent\n_START_PARAGRAPH_\nRadio \xc5\xa0tudent je ena najstarej\xc5\xa1ih in najve\xc4\x8djih evropskih urbanih nekomercialnih radijskih postaj, ki oddaja \xc5\xa1tudentski nekomercialni radijski program. Poleg ustvarjanja in oddajanja izobra\xc5\xbeevalnega, umetni\xc5\xa1kega, informativnega in glasbenega programa je enako pomembna tudi njegova vzgojno izobra\xc5\xbeevalna vloga. Radio \xc5\xa0tudent vzgaja in izobra\xc5\xbeuje mlade za novinarska in druga dela na radijski postaji, hkrati pa s posve\xc4\x8danjem zahtevnej\xc5\xa1im in zapostavljenim temam izobra\xc5\xbeuje poslu\xc5\xa1alstvo.\n_START_SECTION_\n- \xc5\xa0OU \xc5\xa0port\n_START_PARAGRAPH_\nZavod \xc5\xa0OU \xc5\xa1port organizira \xc5\xa1portno-izobra\xc5\xbeevalne te\xc4\x8daje in usposabljanja, \xc5\xa1tudentska liga\xc5\xa1ka tekmovanja in prvenstva ter razli\xc4\x8dne mno\xc5\xbei\xc4\x8dne prireditve \xc5\xa1portnega zna\xc4\x8daja. \xc5\xa0OU \xc5\xa1port \xc5\xa1tudentom in dijakom ponuja razli\xc4\x8dne vrste rekreacije po ugodnih cenah._NEWLINE_Poslanstvo \xc5\xa0OU \xc5\xa1porta je opravljati naloge in dejavnosti usmerjene v razvoj \xc5\xa1tudentskega \xc5\xa1porta s sprejemanjem, organiziranjem in izvajanjem ob\xc5\xa1tudijskih programov za \xc5\xa1tudente s podro\xc4\x8dja \xc5\xa1porta, z zagotavljanjem pogojev za delovanje in razvoj \xc5\xa1tudentskih \xc5\xa1portnih dru\xc5\xa1tev ter njihovih zvez, ter s spodbujanjem sodelovanja vseh subjektov, ki delujejo na podro\xc4\x8dju \xc5\xa1porta \xc5\xa1tudentov lokalno in nacionalno.\n_START_SECTION_\n- \xc5\xa0tudentska Svetovalnica\n_START_PARAGRAPH_\nZavod \xc5\xa0tudentska svetovalnica \xc5\xa1tudentom ponuja brezpla\xc4\x8dno pravno, socialno in psiholo\xc5\xa1ko svetovanje ter svetovanje za \xc5\xa1tudij v tujini. V okviru zavoda deluje tudi brezpla\xc4\x8dna posredovalnica \xc5\xa1tudentskih sob m2 ter \xc5\xa0tudentska hi\xc5\xa1a SRCe, v katero se lahko zate\xc4\x8dejo \xc5\xa1tudentje, ki so se zaradi razli\xc4\x8dnih \xc5\xbeivljenjskih okoli\xc5\xa1\xc4\x8din ali pomanjkanja finan\xc4\x8dnih sredstev zna\xc5\xa1li v stiski.\n_START_SECTION_\n- \xc5\xa0OLT\n_START_PARAGRAPH_\nZavod \xc5\xa0OLT (zavod za izobra\xc5\xbeevanje) deluje od septembra 2000 in je pomembna izobra\xc5\xbeevalna institucija. Glavne dejavnosti Zavoda \xc5\xa0OLT so izobra\xc5\xbeevanje, zaposlovanje mladih, izbolj\xc5\xa1anje zaposlitvenih mo\xc5\xbenosti mladih in s tem bolj\xc5\xa1a integracija mladih v \xc5\xa1ir\xc5\xa1e dru\xc5\xbebeno \xc5\xbeivljenje. V okviru izobra\xc5\xbeevanja pripravlja pestro izbiro jezikovnih, strokovnih in \xc5\xa1portnih te\xc4\x8dajev. Te\xc4\x8daje pripravljajo in vodijo \xc5\xa1tudentje vi\xc5\xa1jih letnikov in profesorji ter drugi strokovnjaki, specializirani za posamezna podro\xc4\x8dja. V okviru Zavoda \xc5\xa0OLT deluje fotokopirnica, ki nudi storitve po zelo ugodnih cenah. Za bolj ustvajalne pa je 24 ur na dan na voljo uporaba Foto temnice \xc5\xa0OLT.\n_START_SECTION_\n- KISS\n_START_PARAGRAPH_\nKomunikacijsko-informacijski servis \xc5\xa0OU v Ljubljani ali na kratko KISS skrbi za oblikovanje in naro\xc4\x8danje promocijskih materialov za projekte \xc5\xa0OU v Ljubljani ter ostalo promocijsko gradivo \xc5\xa0OU v Ljubljani. KISS izvaja tudi plakatiranje po visoko\xc5\xa1olskih zavodih in \xc5\xa1tudentskih naseljih, \xc5\xa1tudentom projektantom pa nudi tudi podporo pri oblikovanju promocijskega materiala.\n_START_SECTION_\n- Civilno Dru\xc5\xbebena Iniciativa (CDI)\n_START_PARAGRAPH_\nS Civilno dru\xc5\xbebeno iniciativo se \xc5\xbeeli delovanje organizacije in interes \xc5\xa1tudentske populacije raz\xc5\xa1iriti na splo\xc5\xa1na dru\xc5\xbebena, socialna in politi\xc4\x8dna podro\xc4\x8dja, ki so pomembna za civilno dru\xc5\xbebo._NEWLINE_Dejavnost v osnovi temelji na izobra\xc5\xbeevalni in kulturni dejavnosti ter na aktivnej\xc5\xa1em delovanju na podro\xc4\x8dju solidarnosti in kriti\xc4\x8dne misli. Poleg spodbujanja dru\xc5\xbebenega interesa in aktivnosti \xc5\xa1tudentov ter mladih \xc5\xbeeli dejavnost odpirati javni prostor za mlade in njihovo dru\xc5\xbebeno aktivnost ter se osredoto\xc4\x8diti na vrednote, kot so solidarnost, enakost, \xc4\x8dlovekove pravice, kriti\xc4\x8dnost ipd.\n_START_SECTION_\n- Dija\xc5\xa1ka Skupnost Ljubljana (DSL)\n_START_PARAGRAPH_\nDija\xc5\xa1ka skupnost Ljubljana (DSL) zdru\xc5\xbeuje dijake in dijakinje srednjih \xc5\xa1ol in gimnazij v Ljubljani. Zanje organizira razli\xc4\x8dne projekte in dejavnosti, med drugim jih informira na informativnih dnevih, vsako leto pa pred maturo pripravlja maturitetne delavnice.\n_START_SECTION_\n- Dru\xc5\xa1tveno sti\xc4\x8di\xc5\xa1\xc4\x8de STIKS\n_START_PARAGRAPH_\nDru\xc5\xa1tveno sti\xc4\x8di\xc5\xa1\xc4\x8de STIKS omogo\xc4\x8da \xc5\xa1tudentskim dru\xc5\xa1tvom pravno, ra\xc4\x8dunovodsko, organizacijsko in drugo svetovanje ter jih informira o novostih na podro\xc4\x8dju organiziranja, razpisih ter drugih prilo\xc5\xbenostih. Izvaja razli\xc4\x8dna izobra\xc5\xbeevanja za dru\xc5\xa1tva, jim omogo\xc4\x8da uporabo prostorov \xc5\xa0OU v Ljubljani za njihovo delovanje ter izvaja razpise \xc5\xa0OU v Ljubljani za sofinanciranje dejavnosti \xc5\xa1tudentskih dru\xc5\xa1tev, zvez dru\xc5\xa1tev in zavodov._NEWLINE_\xc5\xa0tudentska dru\xc5\xa1tva, ki so se prijavila na razpis za brezpla\xc4\x8dno kori\xc5\xa1\xc4\x8denje prostorov v \xc5\xa0tudentskem kampusu, imajo na voljo tudi te prostore skupaj z opremo (mize, ra\xc4\x8dunalniki, omare, ...).\n_START_SECTION_\n- \xc5\xa0tudentska prehrana\n_START_PARAGRAPH_\n\xc5\xa0OU v Ljubljani si prizadeva, da imajo \xc5\xa1tudentje omogo\xc4\x8den dostop do poceni, zdravih in kvalitetnih obrokov. Zato v sklopu stalne dejavnosti \xc5\xa0tudentska prehrana skrbi za sistem subvencionirane \xc5\xa1tudentske prehrane.\n_START_SECTION_\n- Tribuna\n_START_PARAGRAPH_\nTribuna je list \xc5\xa1tudentov ljubljanske univerze, ki s presledki izhaja od 8. decembra leta 1951, ko je ta \xc5\xa1tudentski \xc4\x8dasopis prvikrat izdala takratna Zveze \xc5\xa1tudentov Jugoslavije ljubljanske univerze, visokih \xc5\xa1ol in akademij. Danes Tribuno izdaja \xc5\xa0tudentska organizacija Univerze v Ljubljani, doslej pa je iz\xc5\xa1lo \xc5\xbee ve\xc4\x8d kot 760 \xc5\xa1tevilk._NEWLINE_Interveniranje \xc5\xa1tudentk in \xc5\xa1tudentov ki soustvarjajo Tribuno v (ne)aktualno dru\xc5\xbebeno-politi\xc4\x8dno realnost je dvojno, saj je poleg tiskanih izdaj Tribune, kjer besedila skupaj z likovnimi podobami nudijo prostor za dalj\xc5\xa1e in bolj poglobljene refleksije, Tribuna aktivna tudi na svojem spletnem sti\xc4\x8di\xc5\xa1\xc4\x8du.\n_START_SECTION_\nFundacija \xc5\xa0tudentski tolar\n_START_PARAGRAPH_\nFundacija \xc5\xa0tudentski tolar, ustanova \xc5\xa0OU v Ljubljani, je zrasla iz enega izmed projektov Resorja za socialo in zdravstvo \xc5\xa0OU v Ljubljani, v okviru katerega je ta \xc5\xbee pred letom 2000 med \xc5\xa1tudente v stiski razdeljeval nepovratne denarne pomo\xc4\x8di. Ker je bilo pomo\xc4\x8di potrebnih \xc5\xa1tudentov \xc4\x8dedalje ve\xc4\x8d in ker je bilo potrebno narediti bolj prakti\xc4\x8den in pregleden sistem razdeljevanja pomo\xc4\x8di, se je \xc5\xa0OU v Ljubljani odlo\xc4\x8dil ustanoviti samostojno pravno osebo, Fundacijo \xc5\xa0tudentski tolar, ki je za\xc4\x8dela delovati septembra 2006. Od takrat fundacija vsako leto med \xc5\xa1tudente razdeli denarno in materialno nepovratno pomo\xc4\x8d, hkrati pa ji akti omogo\xc4\x8dajo tudi razdelitev drugih oblik pomo\xc4\x8di (\xc5\xa1tipendije, povratna denarna pomo\xc4\x8d, ipd.).\n_START_SECTION_\nAPZ Tone Tom\xc5\xa1i\xc4\x8d\n_START_PARAGRAPH_\nAkademski pevski zbor Tone Tom\xc5\xa1i\xc4\x8d Univerze v Ljubljani zdru\xc5\xbeuje \xc5\xa1tudentke in \xc5\xa1tudente vseh fakultet Univerze v Ljubljani, ki sta jim skupna velika ljubezen do petja in nenehna \xc5\xbeelja po vrhunskem umetni\xc5\xa1kem ustvarjanju. APZ Tone Tom\xc5\xa1i\xc4\x8d \xc5\xbee od svojega nastanka sodi med najpomembnej\xc5\xa1e usmerjevalce slovenskega zborovskega petja, ne samo po izvajalsko-tehni\xc4\x8dni plati, temve\xc4\x8d tudi po svoji programski usmerjenosti.\n_START_SECTION_\nAFS France Marolt\n_START_PARAGRAPH_\nAkademska folklorna skupina \xe2\x80\xb3France Marolt\xe2\x80\xb3 je dru\xc5\xa1\xc4\x8dina posameznikov, ki jih povezuje veselje do plesa, petja in slovenskega izro\xc4\x8dila. Razlogi, ki so vsakega izmed njih pripeljali v skupino, so razli\xc4\x8dni, ampak eno je gotovo. Ko si enkrat zraven, ti Marolt hitro zleze pod ko\xc5\xbeo in te popolnoma zasvoji. Skupino, ki je del \xc5\xa0tudentske organizacije Univerze v Ljubljani, trenutno sestavlja 100 \xc4\x8dlanov, razdeljenih v 3 plesne skupine in 2 glasbena orkestra.'